Oppositiossa istuvat Antti Rinne (sd) ja Ville Niinistö (vihr) ovat ottaneet kaiken irti uuden Veikkaus-pomon Olli Sarekosken palkasta.

Pääministeri Juha Sipilän (kesk) ”alaisuuteen” kuuluva peliyhtiö aloittaa vuoden 2017 alusta ja sen johtajalle Olli Sarekoskelle maksetaan palkkaa 32 000 euroa kuukaudessa.

Rinne ja Niinistö ovat molemmat tuoneet äänekkäästi esille, että Veikkaus-pomon suuri palkka on väärä viesti aikana, jolloin Sipilän hallitus leikkaa, palkkamaltista puhutaan joka toisessa lauseessa ja pienipalkkaiset ovat yhä ahtaamalla. Näin varmasti on, tuskin kukaan kiistää.

Monet ovat Rinteen ja Niinistön kanssa samaa mieltä siitä, että monopoliyhtiön pomo ei ole ansainnut kymmenien tuhansien eurojen kuukausipalkkaa.

Valtionyhtiöihin nimitetyillä johtajilla on usein myös puoluepoliittista taustaa. Esimerkiksi Veikkauksen Sarekoski ja sen uusi varatoimitusjohtaja sekä nykyisen RAY:n toimitusjohtaja Velipekka Nummikoski ovat kokoomuslaisia.

Veikkaus-pomon palkalla hurskastelu ja poliittisten irtopisteiden metsästys näyttäytyy kuitenkin omituiselta, jos tarkastellaan peliyhtiöiden maksamia palkkoja edellisinä vuosina.

Esimerkiksi vielä toiminnassa olevan ”vanhan” Veikkauksen toimitusjohtajalle Juha Koposelle maksettiin vuoden 2014 verotietojen mukaan kuukaudessa 35 000 euroa, eli 3000 euroa enemmän kuin Sarekoskelle.

Vuonna 2014 poliittisessa vallassa olivat Jyrki Kataisen (kok) ja Alexander Stubbin (kok) hallitukset, jotka myös tekivät miljarditolkulla leikkauksia ja puhuivat palkkamaltin puolesta tämän tästä. Demarien Rinne toimi tuolloin valtiovarainministerinä ja vihreiden Niinistö ympäristöministerinä. Ministerikaksikko ei mekastanut Veikkaus-pomon palkasta.

He eivät myöskään paheksuneet RAY:n toimitusjohtajan Velipekka Nummikosken palkkaa, joka oli vuonna 2014 noin 207 000 euroa vuodessa. Lisäksi toimitusjohtaja Risto Nieminen sai satojen tuhansien eurojen erorahat vuonna 2012, kun hänet erotettiin Veikkauksen johdosta.

Kataisen ja Stubbin hallituskaudella suomalaiset peliyhtiöt ajautuivat kaaokseen. Monopoliyhtiöt eivät noudattaneet arpajaislakia, markkinointi oli ja on liian aggressiivista, eivätkä sisäministeri Päivi Räsänen (kd) ja valvonnasta vastaava Poliisihallitus saaneet peliyhtiöiden johtoa ”kuriin”.

Lopulta poliitikkojen oli pakko yhdistää Veikkaus, RAY ja Fintoto, jotta pelimonopoli säilyisi eikä Euroopan komissio puuttuisi suomalaiseen pelimonopoliin.

Palkkojen lisäksi oppositio voisi taivastella, miksi ”uudessa” Veikkauksessa ovat edelleen samat vanhat johtajat, jotka meinasivat mokata koko 1,1 miljardin euron pelituoton?

Uuden Veikkauksen piti uudistua ja tulla ammattimaiseksi. Ainoastaan vanhan Veikkauksen toimitusjohtaja ei ole mukana ”uudessa” Veikkauksessa. Kaikki muut johtoryhmän jäsenet ovat vanhoja veikkauslaisia, raylaisia tai fintotolaisia.

Nimityksistä vastasi pääministeri Juha Sipilän johtaman talouspoliittisen ministerivaliokunnan perustama FRV Evo Oy. Sen hallituksen puheenjohtaja on Olli-Pekka Kallasvuo ja jäseninä Outi Henriksson, Hanna Sievinen ja Pekka Hurtola.

He myös päättivät Sarekosken, Nummikosken ja kumppaneiden palkoista sekä eduista, joita ovat muun muassa puhelin ja auto.

Johtajille maksetaan myös tulospalkkiota, vaikka yhtiö on monopoliasemassa. Yhtiön omistavat 100-prosenttisesti suomalaiset veronmaksajat, jotka eivät tiedä, mitä kaikkea yhtiön sisällä häärätään.

Tämän kaiken tietenkin pääministeri Juha Sipilä on vastuuministerinä hyväksynyt.

Näin meillä Suomessa: